**Més de 140 joves s’iniciaran als esports aquàtics de forma gratuïta al Prat aquest estiu**

**Una de les activitats de la campanya municipal Viu l’Estiu jove ofereix l’oportunitat d’estrenar-se en esports aquàtics com el surf, el catamarà o el caiac de forma gratuïta.**

**Aquesta activitat d’iniciació s’afegeix als casals i campus d’estiu d’esports aquàtics, que es fan durant tot l’estiu al Prat i en què ja han participat fins ara 214 nens i nenes.**

**La campanya Viu l’Estiu Jove contempla diverses activitats esportives i culturals gratuïtes per fomentar l’accés en igualtat d’oportunitats a propostes de lleure saludable.**

Més de 140 joves s’iniciaran aquest estiu en els esports aquàtics com el *paddle* surf, el catamarà o el caiac al Prat de Llobregat. És una de les activitats de la campanya municipal [Viu l’estiu Jove](https://www.elprat.cat/estiu/viu-lestiu-jove), amb què l’Ajuntament ofereix gratuïtament alternatives d’oci saludable, amb què es garanteix la igualtat d’oportunitats a les activitats de lleure, en aquest cas als esports nàutics.

Per participar en aquestes activitats, no cal tenir coneixements previs d’esports nàutics. En cada sessió, d’una hora i mitja de durada, s’expliquen als joves nocions bàsiques sobre paddle surf, catamarà o caic perquè tinguin un primer contacte amb aquests esports. També se’ls expliquen les diferents parts que componen una embarcació o els consells de seguretat que cal tenir en compte a l’hora de sortir a la mar.

L’activitat, que va començar a finals de juny i està oberta a persones joves de 12 a 25 anys, és impartida per personal del Centre Municipal de Vela (CMV) del Prat. Se seguirà fent fins a finals de juliol i hi ha programades sessions per als propers 18, 20, 25 i 27 de juliol a les 17h, amb el CMV com a punt de trobada.

En les sessions realitzades fins ara, hi han participat 45 joves i és previst que fins a finals de juliol la realitzin fins a 140 persones. Encara estan obertes les inscripcions a l’activitat pel procediment que s’indica al web següent: [elprat.cat/estiu/viu-lestiu-jove](https://www.elprat.cat/estiu/viu-lestiu-jove)

**El programa Viu l’Estiu Jove: una alternativa d’oci saludable i gratuïta**

La iniciació als esports aquàtics és una de les diverses activitats del programa Viu l’estiu Jove per oferir propostes d’oci saludable (esportives, culturals, de lleure...) de forma accessible i gratuïta, la majoria de les quals es concentren entre el 27 de juny i el 29 de juliol. Amb aquest programa, que s’emmarca en la campanya Viu l’estiu al Prat que engloba la totalitat d’activitats a la ciutat durant els mesos d’estiu, també es volen promoure els espais relacionals entre les persones joves del municipi i també el seu coneixement de la ciutat i dels serveis municipals que tenen al seu abast.

En marc d’aquest programa, s’organitzen d’altres activitats esportives dedicades a les següents disciplines: la natació, la iniciació a la boxa, el Beach Tennis, el Body Balance/ Body combat o el Street Work Out (o calistènia), amb què es promouen exercicis per treballar la potència muscular a l’aire lliure.

També s’ofereixen propostes culturals com la Música a la terrassa de La Capsa, des d’on també s’emetrà el darrer programa del mitjà comunitari i jove Ràdio Hangar, que es nodreix de les aportacions del talent local de la ciutat.

D’altra banda, el programa Viu l’Estiu Jove promou i dinamitza els Patis Oberts, és a dir, la possibilitat que infants, adolescents i les seves famílies puguin gaudir dels patis escolars durant el període no lectiu de les vacances. Els mesos de juliol i agost, els patis de les escoles del Parc, Bernat Metge, Jacint Verdaguer, H. Josep Tarradellas i Charles Darwin i de l’Institut Escola Pepa Colomer estaran oberts de 10 a 22 h.

**També es poden fer activitats aquàtiques en casals i campus d’estiu**

A banda del programa d’activitats de Viu l’Estiu Jove, també hi ha casals i campus d’estiu a la ciutat on es pot practicar catamarà, patí català, planxa de vela, surf i caiac, també organitzats pel Centre Municipal de Vela. Els casals adreçats a infants i joves de 7 a 18 anys, es fan tot l’estiu durant els mesos de juliol i agost, fins al moment hi ha participat 214 nens i nenes i s’hi han registrat 370 inscripcions. Igual que en la resta [de casals i activitats d’estiu](https://www.elprat.cat/actualitat/noticies/prop-de-3200-infants-i-joves-participen-en-activitats-destiu-al-prat), els participants s’hi poden inscriure per setmanes a preus accessibles i les seves famílies han pogut optar a ajuts per costejar el preu de les inscripcions. Enguany, l’Ajuntament ha donat 232.000 euros en ajuts amb aquesta finalitat per a la totalitat de casals d’estiu, un 12% més que el 2021.